b'\n_START_ARTICLE_\nLorentz Creutz\n_START_SECTION_\nUra\n_START_PARAGRAPH_\nCreutzit olivat it\xc3\xa4iselt\xc3\xa4 Uudeltamaalta Pernajasta l\xc3\xa4ht\xc3\xb6isin oleva alempaan aateliin kuulunut suku, jonka j\xc3\xa4senet olivat olleet viel\xc3\xa4 1500-luvun lopulla v\xc3\xa4h\xc3\xa4merkityksinen osa paikallista eliitti\xc3\xa4. H\xc3\xa4nen is\xc3\xa4ns\xc3\xa4 oli upseeri ja k\xc3\xa4skynhaltija Ernst Creutz, joka loi pohjan vauraudelle ja perillistens\xc3\xa4 yhteiskunnalliselle nousulle._NEWLINE_Creutz sai hyv\xc3\xa4n koulutuksen Keski-Euroopassa valmistuakseen juuri otolliseen aikaan Ruotsin suurvallan muuttuvan hallintokoneiston palvelukseen. H\xc3\xa4n keskittyi erityisesti kaivosteollisuuteen, ja h\xc3\xa4nelle olikin ominaista paneutuminen ty\xc3\xb6h\xc3\xb6ns\xc3\xa4 tarmokkaasti ja suoraviivaisesti. Vuosina 1649\xe2\x80\x931655 h\xc3\xa4n toimi Turun ja Porin l\xc3\xa4\xc3\xa4nin maaherrana sek\xc3\xa4 1655\xe2\x80\x931662 Ruotsissa Kopparbergin l\xc3\xa4\xc3\xa4nin maaherrana._NEWLINE_Creutz johti noitavainojen aikana Ruotsissa Taalainmaan noituuskomissiota. H\xc3\xa4n tuomitsi poltettavaksi yli 20 ihmist\xc3\xa4._NEWLINE_Creutz loi urallaan valtavan omaisuuden, joka koostui p\xc3\xa4\xc3\xa4asiassa maatiloista. H\xc3\xa4n rakennutti Pernajan Suur-Sarvilahden kartanon p\xc3\xa4\xc3\xa4rakennuksen, joka Askaisten Louhisaaren kartanon ohella on toinen kahdesta Suomeen suurvalta-ajalla valmistuneesta kivisest\xc3\xa4 kartanolinnasta. Perilliset kuitenkin menettiv\xc3\xa4t suuren osan Creutzin ker\xc3\xa4\xc3\xa4m\xc3\xa4st\xc3\xa4 omaisuudesta pian koittaneen reduktion aikana.\n_START_SECTION_\nKuolema\n_START_PARAGRAPH_\nCreutz oli el\xc3\xa4m\xc3\xa4ns\xc3\xa4 viimeiset hetket Kronan-laivan kannella jouduttuaan vastentahtoisesti merenkulkua hallitsemattomana siviilivirkamiehen\xc3\xa4 Ruotsin laivaston amiraaliksi. Ruotsin laivaston ylpeys Kronan tuhoutui \xc3\x96\xc3\xb6lannin it\xc3\xa4puolella 1676, jolloin laiva Creutzin v\xc3\xa4\xc3\xa4rink\xc3\xa4sityksen takia k\xc3\xa4\xc3\xa4ntyi liian nopeasti ja purjeisiin tarttunut tuuli paiskasi sen kyljelleen. Ruutivarastossa syttynyt kipin\xc3\xa4 r\xc3\xa4j\xc3\xa4ytti laivan, ja se vajosi syvyyksiin mukanaan yli 800 miest\xc3\xa4, mukana Creutz ja h\xc3\xa4nen poikansa Gustaf, joka my\xc3\xb6s oli laivaston upseereita.\n_START_SECTION_\nPerhe\n_START_PARAGRAPH_\nLorentz Creutz meni vuonna 1639 naimisiin kenraali Jakob Duwallin (alk. Jacob MacDougall) tytt\xc3\xa4ren Elsan kanssa. Pariskunta sai kaikkiaan 15 lasta: seitsem\xc3\xa4n poikaa ja kahdeksan tyt\xc3\xa4rt\xc3\xa4. Heid\xc3\xa4n kolme poikaansa olivat Lorentz Creutz nuorempi, Johan Creutz ja Carl Gustaf Creutz. Lorentz Creutzin veli oli Turun hovioikeuden presidentti Ernest Johann Creutz, joka toimi my\xc3\xb6s maaherrana.'